《题玉真书院》
宋代·程迥

吴侯所筑居，密近玉真麓。翳葳秘幽奇，千载空乔木。

一朝敞虚秘，划见神仙躅。拄杖步危磴，远寄千里目。

鹤凭子晋笙，凫举王乔足。信是隐君子，名入丹青录。

冥搜得佳句，隐然可骚仆。早闻云锦溪，鸣榔到岩谷。

寄我辋川图，居然媚幽独。何当棹轻舠，飞鸟送遐瞩。

作者简介：宋应天府宁陵人，徙居绍兴馀姚，字可久，号沙随。孝宗隆兴元年进士。累知进贤、上饶等县，政宽令简，绥强抚弱，所至有异绩。奉祠，寓居鄱阳。尝受经学于王葆、闻人茂德、喻樗。好学博闻，释订经史。有《古易考》、《古占法》、《医经正本书》、《三器图义》、《南斋小集》等。